## El Consell aprova el decret que regula els òrgans de participació ciutadana de la Comunitat Valenciana

*** El nou reglament garantix que el 60 % dels membres dels òrgans de participació de la Generalitat siguen representants d’entitats ciutadanes
* Es creen els fòrums territorials de ciutadania activa, nous espais de participació en el territori valencià a on abans no hi havien, i un registre d’òrgans de participació de la Generalitat**

El Consell ha aprovat el decret que regula els òrgans de participació ciutadana de la Comunitat Valenciana, amb l’objectiu de consolidar una democràcia deliberativa i participativa que reforce els drets de la ciutadania en la vida política, social, cultural i econòmica, d’acord amb l’Estatut d’Autonomia i amb la Llei 4/2023 de participació ciutadana i foment de l’associacionisme.

El Consell de Participació Ciutadana, principal òrgan col·legiat d’interlocució amb la Generalitat i la ciutadania, estarà compost en un 60 % per representants dels ciutadans i ciutadanes. També en els diferents òrgans de participació dels departaments de la Generalitat ha de complir-se esta proporció mínima. A més, es garantix la paritat, la representació territorial i la presència de col·lectius vulnerables, i d’esta manera s’assegura una composició més plural i representativa.

Quant al Consell de Participació Ciutadana, reduirà el seu nombre de 63 representants a 36, amb l’objectiu de fer-lo més operatiu i funcional. Esta reducció obeïx a l’eliminació de vocalies ocupades per càrrecs de l’Administració de la Generalitat, la qual cosa permetrà una major representació ciutadana. De fet, 12 dels 36 representants seran de l’Administració: president, vicepresident, secretari i nou vocalies, mentres que els 24 restants correspondran a la ciutadania.

**Nous òrgans participatius**

El decret, a més de reforçar el marc participatiu amb un consell de majoria ciutadana, crea els fòrums territorials de ciutadania activa per a descentralitzar la participació i un registre d’òrgans de participació de caràcter públic i electrònic que garantix transparència i accés a la informació.

Els fòrums territorials són una nova ferramenta que permetrà obrir espais de debat en diferents comarques i municipis de la Comunitat Valenciana a on abans no hi havien, per a acostar la presa de decisions a la ciutadania. La posada en marxa d’un registre d’òrgans de participació de la Generalitat, de caràcter electrònic i accessible, centralitzarà la informació sobre els òrgans constituïts en cada conselleria i vetlarà pel compliment del requisit de representació ciutadana del 60 %.

Amb esta norma, que substituïx l’anterior decret de 2016, el Consell actualitza i modernitza el marc normatiu de la participació ciutadana i reforça la col·laboració estable i efectiva entre la societat civil organitzada i les institucions públiques en el disseny, l’avaluació i la millora de les polítiques públiques.

Fecha: 07/10/2025